देश का एक आजाद मुहल्ला है I यहाँ सबको सबकुछ करने की आजादी है I आजादी का सही अर्थ हमारे मोहल्लेवासी ही जानते हैं I यहाँ ठर्रा बेंचनेवाले निर्भय हो ठर्रा बेंचते हैं और लोगों के गम गलत करने में अपनी राष्ट्रीय भूमिका का निर्वाह करते हैं I तस्कर भयमुक्त होकर लोगों को आयातित वस्तुओं की आपूर्ति करते हैं I चोरी – डकैती के कार्य में संलिप्त रहनेवाले अपराधकर्मी पुलिस तंत्र को चौकस – सतर्क रहने की प्रेरणा देते हैं I रिश्वतजीवी लोग सामाजिक – धार्मिक – सांस्कृतिक संस्थाओं एवं आयोजनों में चंदा देकर अपनी देशभक्ति और देवभक्ति का परचम लहराते हैं I मुहल्लेवालों की धर्म में अटूट आस्था है I इसीलिए इस मुहल्ले में सबसे अधिक मंदिर एवं पूजा स्थल हैं I हमारा मुहल्ला हमारे शहर का गौरव है I यह एक प्रतिभाशाली मुहल्ला है I सूई से लेकर हवाई जहाज तक सभी चीजों की नक़ल यहाँ मिल जाएगी I नक़ल भी ऐसी कि विशेषज्ञ लोग चक्कर में पड जाएँ I यदि यहाँ के नकली दवा निर्माता दवा बनाना छोड़ दें तो देश में दवा का घोर अभाव हो जाए I मुहल्ले के भूषण औए अपमिश्रण विद्या विशारद ने बताया कि औषधि, सौन्दर्य प्रसाधन, तेल, घी आदि की नक़ल बनाने में तो हमलोगों ने महारत हासिल कर ली है I अब हमारे विशेषज्ञ नकली टमाटर, फूलगोभी, आलू, प्याज इत्यादि सब्जियां बनाने के लिए शोध कर रहे हैं I निकट भविष्य में ही हम इसमे सफलता प्राप्त कर लेंगे और सब्जी मंडियों में हमारे नकली उत्पादों का एकाधिकार हो जाएगा I